**Tеренска пракса у Тршићу (11.7. до 18. 7. 2021.):**

**Теме :**

1. “Когнитивна истраживања народних веровања о биљу” (**координатори:** проф. др Марко Пишев и доц. др Младен Стајић)

**Опис праксе:**

Истраживање локалних народних представа о различитим врстама биљака и њиховим етномедицинским својствима кроз методолошки оквир когнитивне етноботанике.

1. “Нематеријално културно наслеђе и животна средина - истраживање локално специфичних знања у вези са одрживом експлоатацијом природних ресурса/технологије коју предлаже држава и страни инвеститори” (**координатор:** др Јелена Ћуковић)

**Опис праксе:**

Упознавање с основама антропологије животне средине, дефинисање НКН, анализа Унескових докумената о НКН и животној средини. Идентификовање локално специфичних знања о експлоатацији ресурса (поћи од неких већ истраживаних - кречане и експлоатација дрвета). Упознавање са планом РС у вези са регулисањем рада компаније Рио Тинто. Истраживање става локалне заједнице у вези с тим и анализа њиховог прихватања/отпора.

**координатори:** доц. др Младен Стајић, проф. др Марко Пишев и др Јелена Ћуковић

**број студената:** 20

**Пријаве послати до 28.6.2021. г, на адресу: eiaterenskapraksa@gmail.com**

**Индивидуална теренска пракса**

**Теме:**

1. “Прикупљање података о знању становништва савремене Србије о епидемијама”

**координатор: проф. др Бојан Жикић**

**број студената: 4**

**Пријаве послати до 28.6.2021. г, на адресу: bzikic@f.bg.ac.rs**

**Опис праксе: Опис и упутства затражити од професора\***

1. “Наративи о пијењу и опијању – генерисање „пијаних прича”

**координатор: доц. др Невена Милановић**

**број студената: 5**

**Пријаве послати до 28.6.2021. г, на адресу: milanovicnevena87@gmail.com**

**Опис праксе**: Широм света, алкохолна пића користе се током свакодневних активности, али и у оквиру рекурентних животних догађаја или обреда прелаза. За алкохол се често каже да је најкоришћенија легална психоактивна супстанца, иако у (готово) свим друштвима постоје табуи, забране, као и концептуализације „нормалног“ и „девијантног“ обрасца пијења. Током трајања теренске праксе, студенткиње и студенти биће упознати са основим теоријским оквиром о антропологији алкохола, и методолошким поставкама о етнографском терену, те терену који изискује разговор са испитаницима и испитаницама на тему прича о пијењу и опијању. Наративи се схватају као дискурс који има своју темпоралну димензију, а његово везивно ткиво представља препознатљиви (устаљени) образац догађаја. „Пијане приче“ су наративи који су снажно емотивно/морално/етички обојени и готово увек се фокусирају на појединца/групу људи који су се на одређени начин понашали током пијења, да би, на крају, казивач/ица дао/ла коначни „суд“ и евалуацију испричаног догађаја. Било да казивач/ица прича личну причу или туђе, присутна је снажна вредносна и емотивна компонента која се утискује у реминисценцију срећних или тужних догађаја, зближавању или удаљавању пријатеља, стигматизацији или одобравању одређених понашања/активности. Једном речју, казивачи/це утискују значење и дају смисао сопственом (или туђем) пијењу. На тај начин, пијана „стања“ не само да генеришу пијане приче, већ и те приче служе као референца за будуће понашање и ставове према алкохолу и пијењу и опијању.

**Трајање праксе**: 10 дана

**Обавезе студената/киња**: читање литературе, припрема терена уз инструкције и питања, рекогностицирање терена, проналажење испитаника/ца, транскрипти интервјуа

**Број интервјуа/транскрипата**: студент/киња треба да пронађе три испитаника/це са којима ће урадити полу-структуиране интервјуе (интервју је у трајању око 60 минута) уз додељене инструкције и питања

1. “Нестали градски топоними и границе насеља у Београду”

**Координатор: др Богдан Дражета**

**Број студената: 5**

**Пријаве послати до 28.6.2021. г, на адресу: drazetab@gmail.com**

**Опис праксе:** Истраживачки пројекат односно теренска пракса укључује лоцирање несталих градских топонима и граница насеља дуж данашњег урбаног насеља Београда и покушај њиховог сагледавања као оквира помоћу кога становништво у оквиру тих насеља гради сопствени локални идентитет. У питању су Бежанија, Земун, Котеж, Крњача, Вишњица, Миријево, Мали Мокри Луг, Велики Мокри Луг, Кумодраж, Јајинци, Раковица и Жарково. Дакле, под појмом несталих градских топонима подразумевају се све насеобине које су административно припојене Београду у различитим историјским периодима, због чега су избрисане са географске карте. Међутим, код људи који живе у тим деловима града постоји култура сећања и свест о одвојености насеља у коме имају искуство живљења од Београда и његовог званичног територијално-административног уређења. Спрам овог „званичног“ контекста посматрају се границе између насеља и упоређују са симболичким границама које постоје код припаника заједница о томе докле се простире њихова четврт или цело насеље у оквиру савремене урбане зоне. Студенти и студенткиње могу одабрати локацију на којој ће обавити теренску праксу уз консултације са руководиоцем. Свако бира по једно насеље, што значи да две особе не могу проучавати једно те исто насеље. Проучавање перцепција локалног становништва о њиховом насељу као „несталом“ и границама истог у оквиру данашње урбане целине Београда, вршиће се уз помоћ плана истраживања, опсервације и интервјуа, као и одговарајућег упитника. Циљ истраживачког пројекта је да сваки студент/студенткиња произведе етнографију тј. мањи истраживачки рад (до пет страна), који ће бити плод сопственог проучавања.

Пријаве за теренску праксу врше се путем електронске адресе **drazetab@gmail.com****.** Састанак и консултације биће одржане благовремено пре и после почетка обављања теренске праксе са руководиоцем, као и прелиминарни одлазак и упознавање са проучаваним насељем и заједницама.

1. “Проучавање процеса смрти у оквиру интернет простора”

**Координатор: Ања Златовић**

**Број студената: 6**

**Пријаве послати до 28.6.2021. г, на адресу:** **аnja.zlatovic@gmail.com**

**Опис праксе:** Основна идеја ове праксе је проучавање различитих процеса и наратива о смрти у *онлајн* простору, понајвише на друштвеним мрежама. У тему улази истраживање односа са дигиталним идентитетима преминулих људи, технике „продужавања живота“ на интернету, проучавање процеса и начина жаљења на интернету, однос према различитим видовима *онлајн* погребних обичаја, компарација и начин преношења *офлајн* ритуала смрти у *онлајн* сферу, и креирање нових погребних ритуала на интернету.

Кроз интервјуе са људима, али и посматрање процеса на друштвеним мрежама и осталим *онлајн* просторима, студенти треба да скупе грађу, и увиде неку од појава на основу студије случаја којом се баве. Идеја је наћи људе који одржавају профиле преминулих особа, које имају неку интеракцију са тим профилима (остављање порука, дељење успомена), или који су учествовали у *онлајн* жаљењу, те са њима спровести интервју. Циљ не наћи шта је то заједничко *онлајн* и *офлајн* ритуалима и/или специфично баш за *онлајн* сферу, те размишљати о разлозима због којих долази до ових појава.

Основна сврха ове индивидуалне праксе је да се студенти упознају са дигиталном антропологијом и методама проучавања у виртуелном простору кроз теме погребних обичаја и смрти као темама које се одавно проучавају у антропологији, и које су познате из ранијих студија.

**Обавезе**: Студенти/киње који/е буду обављали/е ову индивидуалну праксу имају основну обавезу да прикупе материјал у виду интервјуа са информантом, као и дигиталне податке везане за тему (слике, видее, блог постове, преписке, коментаре, објаве, твитове, и сл.) Биће организован састанак са студентима/кињама (или више, ако буде било потребе или жеље), и биће обезбеђена кратка литература да би се упознали/е са темом. По крају обављања праксе, студент/киња је у обавези да преда аудио запис интервјуа, било какве дигиталне податке које је нашао/ла, као и документ у коме анализира, доноси закључке и објашњава личне утиске о теми и сазнањима.

**Напомена**: Информације се могу на крају искористити за даље истраживање, уз навођење да је у питању допринос одређеног студента/киње.

Молимо **све** студенте који су у овој академској години пријавили теренску праксу да до 28.6. до 12 часова доставе пријаве на мејл адресе жељене праксе (у наслову мејла Студентска пракса – Име и презиме) следеће податке:

1. Име и презиме, број индекса, број мобилног телефона и мејл адресу
2. Број оставарених ЕСП бодова на студијама (закључно са јунским роком 2021.)
3. Просечна оцена на студијама (закључно са јунским роком 2021.)

Руководиоци праксе ће распоред студената по локацијама извршити на основу ранг листе, смештајних капацитета и преференција студената. Коначан распоред студената биће накнадно објављен.